b"\n_START_ARTICLE_\nClasse magistral\n_START_PARAGRAPH_\nUna classe magistral \xc3\xa9s una exposici\xc3\xb3 oral que t\xc3\xa9 per objectiu presentar informaci\xc3\xb3 o ensenyar a un grup de gent un tipus de coneixements sobre una mat\xc3\xa8ria, per exemple per un professor o catedr\xc3\xa0tic universitari. Les classes normalment serveixen per transmetre informaci\xc3\xb3 cr\xc3\xadtica, hist\xc3\xb2ria, background, teories i equacions. El discurs d'un pol\xc3\xadtic, el serm\xc3\xb3 d'un capell\xc3\xa0 o fins i tot la presentaci\xc3\xb3 d'un agent comercial s\xc3\xb3n altres formes de classe magistral. Normalment el conferenciant recita la informaci\xc3\xb3 rellevant dret davant dels oients. _NEWLINE_Encara que les classes magistrals s\xc3\xb3n molt criticades com a m\xc3\xa8tode d'ensenyament, les universitats no han trobat encara un m\xc3\xa8tode alternatiu per a la majoria dels seus cursos. Els cr\xc3\xadtics senyalen que una classe magistral \xc3\xa9s un m\xc3\xa8tode de comunicaci\xc3\xb3 d'un sol sentit, que no inclou una participaci\xc3\xb3 significativa dels assistents. Per aquest motiu, sovint es contrasta amb els m\xc3\xa8todes d'ensenyament actiu. Amb tot, una classe magistral feta per un bon orador pot resultar molt did\xc3\xa0ctica i estimulant; almenys, les classes han sobreviscut en les universitats i centres educatius en general com un m\xc3\xa8tode r\xc3\xa0pid, barat i eficient d'introduir estudiants a un camp determinat del coneixement._NEWLINE_Les classes magistrals tenen tamb\xc3\xa9 un paper important fora de les aules. Els premis cient\xc3\xadfics i acad\xc3\xa8mics inclouen gaireb\xc3\xa9 sempre un discurs per part del guanyador, i les confer\xc3\xa8ncies acad\xc3\xa8miques s\xc3\xb3n sovint, de fet, classes magistrals. Els discursos p\xc3\xbablics tenen una gran tradici\xc3\xb3 en ci\xc3\xa8ncies i en moviments socials. Hist\xc3\xb2ricament, esgl\xc3\xa9sies, centres socials, sindicats, biblioteques, museus, i altres organitzacions han albergat parlaments d'aquest tipus. Les classes magistrals representen una continuaci\xc3\xb3 de la tradici\xc3\xb3 oral en contrast amb la comunicaci\xc3\xb3 textual en llibres i altres media.\n_START_SECTION_\nHist\xc3\xb2ria\n_START_PARAGRAPH_\nLa pr\xc3\xa0ctica de les classes magistrals en les universitats medievals consistien en la lectura, per part del professor, de textos originals davant d'un grup d'estudiants que prenien nota de la classe. La lectura de fonts originals va evolucionar cap a la lectura de comentaris sobre un text original i m\xc3\xa9s endavant cap a l'exposici\xc3\xb3 d'apunts. Durant gran part de la hist\xc3\xb2ria, la difusi\xc3\xb3 del coneixement mitjan\xc3\xa7ant l'exposici\xc3\xb3 d'apunts escrits va ser un element essencial de la vida acad\xc3\xa8mica._NEWLINE_Fins i tot al segle XX, els apunts presos per estudiants o preparats per un professor per a una classe magistral han aconseguit una \xc3\xa0mplia difusi\xc3\xb3 (vegeu, per exemple, la g\xc3\xa8nesi del Cours de linguistique g\xc3\xa9n\xc3\xa9rale de Ferdinand de Saussure). Molts professors estaven, i estan, acostumats encara a simplement llegir les seves notes des del faristol amb aquest objectiu. No obstant, les classes modernes generalment inclouen activitats addicionals, com per exemple escriure en una pissarra, exercicis, preguntes i discussions o presentacions dels estudiants._NEWLINE_L'\xc3\xbas de programaris de presentacions multim\xc3\xa8dia tals com Microsoft PowerPoint ha canviat la forma de les classes magistrals; v\xc3\xaddeos, gr\xc3\xa0fics, webs o exercicis preparats poden ser inclosos. M\xc3\xa9s freq\xc3\xbcentment, per\xc3\xb2, s'utilitzen \xc2\xabllistes puntejades\xc2\xbb per a les presentacions. El cr\xc3\xadtic Edward Tufte afirma que aquest estil d'exposicions bombardegen l'audi\xc3\xa8ncia amb gr\xc3\xa0fics innecessaris i que sovint no fan m\xc3\xa9s que distreure o confondre el p\xc3\xbablic._NEWLINE_Un format d'exposici\xc3\xb3 modificat, generalment presentat en intervals curts de 5 a 15 minuts, \xc3\xa9s sovint presentat en forma de v\xc3\xaddeo, per exemple en cursos en l\xc3\xadnia tipus MOOC o en programes tals com la Khan Academy.\n_START_SECTION_\nRecerca\n_START_PARAGRAPH_\nDonald A. Bligh argumenta que la classes magistral \xc2\xabrepresenta una concepci\xc3\xb3 de l'educaci\xc3\xb3 en la que el professor sap i els estudiants no saben, per la qual cosa aquests no poden donar cap valor afegit a l'ensenyan\xc3\xa7a d'aquests estudiants\xc2\xbb. Basant-se en diversos estudis, conclou que la classe magistral \xc3\xa9s tan efectiva, per\xc3\xb2 no m\xc3\xa9s que qualsevol altre m\xc3\xa8tode d'ensenyament en transmetre informaci\xc3\xb3. No obstant aix\xc3\xb2, la classe magistral no \xc3\xa9s el m\xc3\xa8tode m\xc3\xa9s efectiu per promoure el pensament de l'estudiant, canviar actituds o ensenyar habilitats conductuals. Bligh resumeix la seva tesi en la mem\xc3\xb2ria per demostrar la import\xc3\xa0ncia de la mat\xc3\xa8ria sobre la retenci\xc3\xb3 (Marks and Miller 1964) i la import\xc3\xa0ncia de la pr\xc3\xa0ctica immediata de la informaci\xc3\xb3 (Bassey 1968). Afirma que hi ha una disminuci\xc3\xb3 de l'atenci\xc3\xb3 durant els primers 25 minuts de la classe. Lloyd (1968) and Scerbo et al. (1992) van demostrar que els estudiants prenen cada vegada menys apunts a mesura que la classe avan\xc3\xa7a. Bligh afirma que despr\xc3\xa9s d'una curta parada amb una discussi\xc3\xb3 de grup, l'atenci\xc3\xb3 retorna als alumnes en certa manera. La secci\xc3\xb3 m\xc3\xa9s llarga del llibre de Bligh estudia la t\xc3\xa8cnica dels discursos, en concret, de l'organitzaci\xc3\xb3 dels discursos, de com argumentar, de l'efectivitat de prendre apunts, de l'\xc3\xbas de material i formes d'obtenir feedback. Aquest estudi afirma que, en ensenyament, els m\xc3\xa8todes d'ensenyament alternatius s\xc3\xb3n els m\xc3\xa9s elogiats._NEWLINE_La idea de classe magistral com a mitj\xc3\xa0 did\xc3\xa0ctic ha estat q\xc3\xbcestionada per Meltzer i Manivannan (2002) i Sandry (2005), els quals afirmen que la classe magistral pot incloure l'ensenyament actiu. No obstant, Elliot (2005) dissuadeix de l'ensenyament actiu en afirmar que es creen fen\xc3\xb2mens tals com la peresa social o la por a ser avaluats, de tal manera que desencoratgen els alumnes o oients a participar. Una possible soluci\xc3\xb3 a l'encoratjament de l'audi\xc3\xa8ncia a participar en les classes magistrals \xc3\xa9s el sistema sense fils de resposta, que permet als membres de l'audi\xc3\xa8ncia a participar an\xc3\xb2nimament.\n_START_SECTION_\nAvantatges de la classe magistral\n_START_PARAGRAPH_\nL'efic\xc3\xa0cia de la classe magistral tradicional \xc3\xa9s i ha estat debatuda. Alguns avantatges inclouen: exposici\xc3\xb3 a nou material, m\xc3\xa9s control del professor a l'aula, format m\xc3\xa9s atractiu, complementa i clarifica el material del curs, i facilita la comunicaci\xc3\xb3 de classes amb moltes persones. Tamb\xc3\xa9, permet la disseminaci\xc3\xb3 de material no publicat o no disponible.\n_START_SECTION_\nInconvenients de la classe magistral\n_START_PARAGRAPH_\nHi ha hagut molt debat sobre si la classe magistral millora l'aprenentatge dels estudiants a l'aula. Alguns desavantatges inclouen: posar els estudiants en un rol passiu, disposar d'una comunicaci\xc3\xb3 d'un sol sentit, la necessitat dels estudiants de temps fora de l'aula per acabar d'entendre alguns conceptes, i la necessitat que el professor tingui habilitats comunicatives efectives.\n_START_SECTION_\nAltres formes\n_START_PARAGRAPH_\nMentre que la classe magistral \xc3\xa9s acceptada com una forma efectiva d'instrucci\xc3\xb3, alguns educadors importants han destacat per utilitzar altres formes d'ensenyament._NEWLINE_Molts cursos universitaris complementen les classes magistrals amb petits debats, tutorials, classes de laboratori o experimentals, etc., per incentivar la participaci\xc3\xb3 dels alumnes. Sovint, s\xc3\xb3n estudiants de postgrau, tutors, professors assistents, etc., els qui dirigeixen aquestes classes complement\xc3\xa0ries. Aquestes classes inclouen debat, seminaris, tallers, observaci\xc3\xb3, aplicaci\xc3\xb3 pr\xc3\xa0ctica, estudi de cas, ensenyament actiu, media inform\xc3\xa0tica, etc."